Spoštovane novinarke in novinarji, spoštovane gledalke in gledalci.
Lepo pozdravljeni na današnji novinarski konferenci.
Na njej bosta sodelovala minister za zdravje Janez Poklukar
in dr. Mateja Logar, vodja svetovalne skupine pri Ministrstvu za zdravje.
Govorni jezik bosta v znakovni danes tolmačila gospa Mojca Korenjak
in Špela Uršič Andres. Vse prav lepo pozdravljam.
Za začetek novinarske konference pa si skupaj poglejmo zadnje
epidemiološke podatke. Včeraj je bilo opravljenih
2734 PCR testov in 31.392 hitrih antigenskih testov.
S PCR testi je bilo včeraj potrjenih 122 novih okužb.
Te številke lahko vidite tudi na tabeli. Sedemdnevno povprečje
pa po danes objavljenih podatkih znaša 178, 14-dnevna incidenca
pa je 146. Pa še zadnji podatki glede cepljenja.
Dopoldanski podatki kažejo, da je s prvim odmerkom cepljenih
že 753.744 oseb. Glede cepljenih z vsemi odmerki pa smo presegli
številko pol milijona. Današnji podatki kažejo,
da je precepljenih že 522.128 oseb. V odstotkih to pomeni,
da je bilo s prvim odmerkom doslej cepljenih 43,5 odstotka
starejših od 18 let in skoraj 59 odstotkov starejših od 50 let.
Z vsemi odmerki pa 30,2 odstotka starejših od 18 let in 47,2 odstotka
starejših od 50 let. Če pogledamo podatke o cepljenih
še po občinah, lahko ugotovimo, da je najvišja stopnja precepljenosti
z vsemi odmerki v občinah Osilnica, kar 47 odstotkov,
Kostel 44,2 odstotka, Kočevje 34,6 odstotka,
Bled 33,1 odstotek in Bohinj 32,9 odstotka.
Najslabša precepljenost pa žal v občinah Žetale in Kuzma,
v obeh 14,7 odstotka, v občini Trnovska vas 14,8 odstotka
ter v občinah Kozje in Sveti Andraž v Slovenskih goricah, v obeh
15,2 odstotka. Razmere v naših bolnišnicah ostajajo podobne
kot pretekle dni, je pa danes število covid pacientov, ki potrebujejo
bolnišnično oskrbo, nekoliko nižje. Danes se tako v bolnišnicah
skupaj zdravi 165 pacientov, na intenzivni terapiji je zasedenih
48 postelj. Tudi včeraj pa dan žal ni minil brez smrti.
V bolnišnici so umrle štiri osebe.
K besedi pa sedaj vabim današnjega prvega gosta, ministra za zdravje
Janeza Poklukarja. Izvolite.
Lepo pozdravljeni. Kot je bilo že povedano s strani gospoda
Urbanije, je v teh dneh epidemiološka slika v Sloveniji ugodna.
Seveda pa je te ugodne številke moč pripisovati predvsem,
da ne rečem zgolj, intenzivnemu procesu cepljenja prebivalcev
in prebivalk Slovenije. Seveda pa to ne bi bilo mogoče,
v kolikor ne bi imeli tako učinkovitega stebra slovenskega
zdravstva našega primernega nivoja, zato z moje strani zahvala
vsem delavcem, vsem sodelujočim na primarni ravni, ki dnevno
vzdržujejo tako vstopne točke, kot tudi aktivno sodelujejo
v cepilnih centrih in zagotavljajo vso zdravstveno oskrbo,
ki jo prebivalci potrebujejo.
Ker epidemija v teh dneh upada, je seveda strokovna skupina
pri ministru za zdravje predlagala, da po izteku epidemije
ne podaljšujemo. Tako bo predvidoma zadnji dan epidemije 15. 6.
oziroma torek.
Ne gre spregledati, da z današnjim dnem
tudi po lestvici ECDC-ja prihajamo v oranžno fazo, kar je ravno tako
pomembno za vse prebivalce Slovenije, kajti ta lestvica je bila napravljena
predvsem z namenom prehoda meddržavnih meja oz. dogovarjanja
meddržavnih ukrepov ob prihodu prebivalcev ene države
v drugo. In v tem modelu se seveda ta barvna lestvica razlikuje
od barvnega semaforja, s katerim smo uspešno obvladovali epidemijo.
Cepljenje je ključno, ključno kot zadnja,
bom rekel bitka na poti do zmage zoper koronavirus
in le cepljenje lahko ta trenutek omogoči, da reprodukcijsko število
znižamo na 0,7. Ta trenutek je okoli 0,8, vendar zakaj
je to ključno?
Če precepimo zadostno število ljudi, s tem tudi zmanjšujemo potencialno
število tistih, ki se lahko okužijo s koronavirusom in s tem seveda
zmanjšujemo reprodukcijsko število, ki omogoča nižanje dnevnega
števila okuženih. Ker je to pomembno iz vidika
obvladovanja novih variant virusa,
prosim vse prebivalke in prebivalce, da pristopijo k cepljenju.
Kako pomembna je zadostna precepljenost in kako pomemben
je pristop k vsakemu prebivalcu Slovenije, lahko na zgledu vidimo
v teh dneh v določenih sosednjih državah, kot sta Anglija
in pa Malta, kjer s cepljenjem poizkušajo ključno zaustaviti
novo varianto, varianto delta koronavirusa,
ki je izredno virulentna,
pa vendar jo je mogoče obvladovati samo, v kolikor imamo
število dnevno okuženih v Republiki Sloveniji dovolj nizko,
da lahko naše epidemiološke službe pristopijo do vsakega kontakta
in ga ustrezno obravnavajo. Zato je z vsakim dnem
cepljenje vsakega prebivalca Slovenije še toliko pomembnejše
in še toliko bolj prispeva h končnemu obvladovanju epidemije
oziroma zmagi nad koronavirusom.
Da pa pridemo oziroma izvedemo cepljenje v vsakem cepilnem centru,
je seveda ključno, da zagotovimo zadostne količine cepiva.
In v teh dneh je cepiva v Republiki Sloveniji dovolj.
Tudi po zaslugi posoje
oziroma izredne poteze sosednje Republike Hrvaške, ki nam je
podarila 300.000 odmerkov
cepiva AstraZeneca. In v Sloveniji
je ta trenutek cepiva dovolj. Zato skladno nenazadnje s spoznanjem,
da nam je Slovencem morda bližje tudi cepljenje in pa način
brez predhodnega naročanja, v naslednjem tednu širom po Sloveniji
praktično v vseh cepilnih centrih uvajamo dneve odprtih vrat cepljenja.
Hkrati bomo s tem vsem prebivalcem, tudi najranljivejšim,
tudi največjim skeptikom omogočili, da po najkrajši možni poti
lahko pridejo do zdravstvenih delavcev in da seveda lahko uspešno
opravijo cepljenje.
Z naslednjim tednom tudi pričakujemo, da bodo vsi izvajalci cepljenja
v popolnosti pristopili k izvajanju cepljenja preko portala zVEM,
kajti na včerajšnji dan smo od 63 cepilnih centrov preko zVEM-a
kompletno obvladovali cepljenje pri 51-ih.
Ker pa imamo cepiva dovolj
in ker sporočamo, da bo možno v naslednjih dneh
širom po Sloveniji cepljenje brez predhodnega naročanja,
prosim prebivalce, da ne hodijo
iz enega okraja v drugega za cepilnim dnevom, kajti namen je,
da po vseh krajih v Sloveniji to omogočimo in da se vam čim bolj
približamo. Pri dnevu odprtih vrat se seveda ni potrebno naročati
na cepljenje, bi pa opozoril na izjemo,
ki je potrebna iz vidika predvsem varnosti, kajti zaenkrat,
mislim tukaj pa na otroke, je za otroke namenjeno
oziroma za starejše od 12 let zgolj eno cepivo in v izogib
kakršnimkoli napakam v tem procesu seveda apeliramo na starše,
da otroke naročijo ali v cepilnem centru ali pri osebnem zdravniku
oziroma preko zVEM, kajti samo na ta način bomo res lahko
maksimalno obvladovali proces in se izognili eventuelnim napakam.
Na koncu še enkrat moja prošnja,
da vsak prebivalec Slovenije pristopi k cepljenju oziroma se zanj odloči.
Seveda tu lahko na dvome in vprašanja odgovarja
samo stroka. In sem za pozitivno komunikacijo,
zato delamo danes in tudi v naslednjih dneh
širom po Sloveniji strokovne dogodke na temo cepljenja,
kjer stroka širši javnosti odgovarja na vprašanja
in dileme ter na ta način
poizkuša nas vse opolnomočiti, nam dati vero v varnost cepiva
in seveda upanje v njegovo učinkovitost. In zaupanje v stroko
je v teh dneh tako ključno, kot je bilo zaupanje v stroko
v dneh epidemije. Kajti vemo, da ob upoštevanju
navodil stroke smo najbolje vozili.
Da pa je seveda
ministrovo sporočilo, zakaj se cepiti, jasno,
naj povem sledeče, da je to en majhen korak,
majhen solidaren korak vsakega od nas, s katerim
se poleg tega, da se odločimo, da se cepimo, odločimo
za naše zdravje in pa naša življenja. In to je te dni ključno.
Ko govorim o izjemnih dogodkih stroke prav na današnji dan,
vezano na cepljenje, naj se zahvalim predsednici
Zdravniške zbornice dr. Bojani Beović,
ki je imela pred nekaj minutami novinarsko konferenco s strokovnjaki
zdravstva, s strokovnjaki s terena, na kateri so seveda govorili
o načinih organiziranja, prednostih cepljenja
in pa izhodu iz epidemije. Hkrati se zahvaljujem tudi
predsedniku države g. Borutu Pahorju, ki ravno tako popoldan
s strokovnjaki zdravstvenih in tudi vseh ostalih strok,
ki imajo posreden ali pa neposreden vpliv na medicinsko stroko,
organizira strokovno srečanje, kjer se bo odgovarjalo
na vprašanja laične javnosti
z namenom seveda, da dosežemo čim prej čim širšo precepljenost
in seveda širšo družbeno imunost. Hvala.
Hvala za to predstavitev. K besedi vabim sedaj
še našo današnjo gostjo dr. Matejo Logar, vodjo svetovalne skupine
pri Ministrstvu za zdravje. Po predstavitvi pa bosta
oba današnja gosta na razpolago tudi za novinarska vprašanja.
Hvala lepa in lepo pozdravljeni.
Verjetno smo zdravstveni delavci tisti, ki se pravzaprav najbolj
veselimo umirjanja situacije in tudi tega, da imamo vedno manj
bolnikov s covidom-19, ker na ta način se seveda
vsi vračamo k temu, kar najbolj znamo,
to so naše specialnosti. Covid-19 je seveda nekaj novega.
Bil je izziv, ki mislim, da smo ga tako zdravstveni delavci,
kot vsi prebivalci Slovenije
relativno težko pravzaprav sprejeli, da to ostaja med nami.
Ampak dejstvo je, da smo s skupnimi močmi
trenutno na točki, ki nam omogoča sorazmerno varno življenje
in zato smo vam seveda zdravstveni delavci zelo hvaležni,
da ste upoštevali naša navodila, naša priporočila in upam,
da nam boste tudi verjeli, da je cepljenje tisto,
ki nam bo omogočilo tudi vnaprej, se pravi, tudi v jeseni,
ko se okužbe dihal ponovno pričnejo pojavljati, manjše število
okužb in čim bolj normalno delo zdravstvenih ustanov in s tem
tudi čim bolj normalno življenje v družbi. Strokovna skupina
se je na sestanku odločila, da kljub temu, da v tistem
trenutku še niso bili izpolnjeni vsi trije pogoji za razglasitev
konca epidemije, da vseeno predlagamo, da se epidemija
ne podaljša, ker seveda verjamemo, da se bo v naslednjih dneh
epidemiološka situacija izboljšala še v tej meri, da bomo izpolnili
še tretji pogoj za ukinitev epidemije, to je 14-dnevna
pojavnost manj kot 140 na 100.000 prebivalcev,
tako da ostala dva pogoja, se pravi, število hospitaliziranih
in število bolnikov v intenzivnih enotah je namreč na srečo že
doseženo. Seveda pa v primerjavi z lanskim letom, to sicer kar
naprej ponavljamo, ampak mislim, da je prav, da se tega vsi zavedamo,
je epidemiološka situacija bistveno drugačna. Danes oziroma
na včerajšnji dan potrjenih sicer 122 okužb, kar je
v primerjavi s prejšnjimi dnevi, s prejšnjimi tedni seveda krasna
številka, ampak če se ozremo eno leto nazaj, ko smo imeli
junija enega, dva ali tri potrjene, kakšen dan tudi nobenega,
je pa to bistvena, bistvena razlika. Seveda imamo v tem
trenutku to srečo, da imamo bistveno večje število cepljenih,
česar lansko leto nismo imeli, žal po svoje tudi večje število
tistih, ki so bolezen preboleli in so na srečo sedaj zaščiteni,
ampak vseeno, virus je med nami in zaradi tega so tudi v tem obdobju
po koncu razglasitve, se pravi, po razglasitvi konca epidemije
še potrebni določeni ukrepi, ki pa pravzaprav ne vplivajo
bistveno na vsakodnevno življenje in nam omogočajo,
da se lahko vrnemo k stvarem, ki jih radi počnemo, zaradi česar
je življenje bolj pestro in zanimivo, seveda pa želimo
zagotoviti, da so takšna druženja in združevanja tudi
varna. Zato, tako kot smo že govorili, ostaja tudi po koncu
epidemije v veljavi sistem PCT, se pravi, preboleli, cepljeni
in testirani, s temi tremi pogoji so odprte kulturne prireditve,
so odprte športne prireditve, odprti so notranji prostori
gostinskih lokalov, nastanitveni objekti, ker na ta način želimo
zagotoviti, da so takšna druženja, dopusti varni za tiste, ki so
v tem procesu udeleženi kot delavci in kot tisti, ki na ta
druženja, dopuste tudi prihajajo. Pomembno je, da pridemo,
se spočijemo in da ne odidemo okuženi, zato smo mnenja,
da so ti ukrepi dobri in omogočajo varno odpiranje dejavnosti.
Od ukrepov, ki še veljajo, so še omejitve na deset kvadratnih
metrih pri izvajanju različnih dejavnosti, nošenja mask
v zaprtih prostorih in pa omejitev 75-odstotne zasedenosti sedišč
pri različnih prireditvah, medtem ko se nekako od konca
epidemije naprej v gostinskih lokalih umakne omejitev štiri
odrasle osebe plus otroci pri eni mizi, tako da tukaj se zdaj te
omejitve umaknejo. Vsekakor upam, da bomo z vašo
pomočjo in sodelovanjem ter razumevanjem, zakaj so ti
ukrepi še vedno potrebni, nadaljevali s trendom, ki je
trenutno prisoten, se pravi, da se bo število novookuženih še
zmanjševalo, da se bo število in s tem delež precepljenih še
dodatno povečal, kar nam ne bo omogočilo samo kolikor toliko
normalnega poletja, ampak predvsem kolikor toliko
varno normalno in ne preveč obremenjujočo jesen in zimo.
Hvala lepa. -Hvala lepa, preden začnemo z novinarskimi
vprašanji, še beseda ministru. -Najlepša hvala še enkrat vsem
za posluh. Glejte, kdor dela, greši. In seveda v zatopljenosti
in v dobri veri prigovarjanja prebivalcem Slovenije, kako
pomembno je za nas cepljenje, sem seveda v izjavi naredil
manjšo napako, in sicer se opravičujem državi Madžarski,
kajti dobili smo cepivo 300.000 odmerkov AstraZenece od države
Madžarske, za kar se iskreno zahvaljujem in hkrati opravičujem.
Hvala. -Hvala, sedaj pa vprašanja. Prvo vprašanje ima novinarka
Sveta na Kanalu A. Prosim. -Lepo pozdravljeni, Manca Turk
na tej strani. Nekaj vprašanj imam za ministra, in sicer me
najprej zanima glede tega prehajanja v oranžno fazo
po ECDC-ju. Omenili ste prehajanje meja, kaj to konkretno pomeni
za Slovence? Nato me zanima še glede cepljenja po tem sistemu
odprtih vrat, ali morajo prebivalci, ki so se cepili s prvim odmerkom,
denimo, ne vem, v Domžalah, ali morajo tudi po drugi odmerek
v Domžale? In pa še glede otrok, ki ste jih omenili,
na spletni strani Cepimo.se lahko najdemo številke, da so bili
otroci, mlajši od 18 let, cepljeni tudi z AstraZeneco, Moderno
in Janssenom. Je to mogoče? Je mogoče prišlo do kakšne napake
v samem sistemu ali so bili dejansko cepljeni s temi cepivi?
Hvala lepa. -Hvala za ta vprašanja. Zdaj, kar se tiče seveda barvne
lestvice ECDC-ja, je pač od države do države odvisno, kakšne ukrepe
predpiše za posamezno barvo, iz katere prihajajo prebivalci držav
in tukaj eksplicitnega odgovora ni, kajti končno poenotenja na nivoju
Evropske unije ni, si pa vsi skupaj prizadevamo seveda,
da bi imeli čim bolj enotna izhodišča na koncu pri evropskem
digitalnem covid potrdilu, ki naj bi poosebljal te mednarodne
dogovore med državami o prehodu meja. Kar se tiče
cepilnih centrov, ste me vprašali? Kar se tiče istih oziroma
centrov, praviloma dobiš zahtevek za drugo cepljenje
oziroma naročilo za drugo cepljenje v isti center, kjer si se
prvič cepil, v kolikor je drugače, je potrebna posebna povezava
oziroma dogovor, kjer se potem to, bom rekel, za vsakega takega
posameznika, ki zamenja cepilni center, preko podpore,
administrativne, uredi. V osnovi pa je, da se cepiš
na tistem cepilnem centru, kjer si se s prvim cepivom
oziroma prvim odmerkom cepiva. Tretje pa, kar se tiče otrok
in različnih cepiv, dejstvo je, da stroka je seveda sprejela
jasne usmeritve, gre za cepljenje starejših od 12 let s cepivom
Pfizer, tako da če so tu kakršni koli odstopi, bomo seveda
preverili oziroma preverjali, ampak zaenkrat razen Pfizerja,
seveda ni moč cepiti mlajše oziroma se cepi z njim starejše
od 12 let. -Hvala, vprašanje ima tudi novinarka Slovenske tiskovne
agencije, prosim. -Dober dan, Anja Gorenc, STA. Imam več
vprašanj. Prvo me zanima, če bodo omejitveni ukrepi,
ki bodo ostali v veljavi, lahko v veljavi ne glede na to,
ali bo epidemija razglašena ali ne. Drugo vprašanje,
kdaj pričakujete, da bi lahko dosegli 60-odstotno precepljenost
prebivalstva oziroma 70-odstotno precepljenost? Tretje pa,
kaj napovedujete za poletje in pa jesen? Kakšen epidemiološki
potek? Hvala lepa. -Najlepša hvala za ta vprašanja. Kar se tiče
napovedi za poletje in jesen, bi morda prepustil govornico
doktor Logarjevi, ki mislim, da je bolj strokovno morebiti
usmerjena debata. Kar se pa tiče same 60-odstotne
precepljenosti, dejstvo je, da današnja akcija, ki jo
izvajamo z vsemi deležniki v zdravstvu in vsemi deležniki
v družbi, je namenjena temu, da dosežemo čim večjo precepljenost,
kajti lahko povem, da je danes v Sloveniji cepiva dovolj.
In ključno je, da pridobimo vsakega posameznika, ki pristopi
k cepljenju in tudi danes na novinarski konferenci
na Zdravniški zbornici je doktor Završnik, direktor Zdravstvenega
doma Maribor pozval vse, da se pridružijo tej koaliciji
za cepljenje in tukaj prosim in pozivam tudi vse medije,
kajti vi ste tisti, ki pridete do vsakega prebivalca Slovenije,
da nam pomagate nagovoriti vsakega slehernega prebivalca,
mu zagotoviti ustrezne informacije, da bo imel odgovore stroke
in prepričanje, da je cepivo varno in pa učinkovito.
Kar se tiče omejitve, ste me spraševali oziroma kar se tiče
zakonske podlage, vezano na ukrepe po izteku epidemije,
ta podlaga obstaja, na podlagi sklepov, ki so bili na podlagi
zakona o nalezljivih bolezni sprejeti že predhodno, je pa res,
da mora vlada pred samim iztekom o tem obvestiti državni zbor.
Hvala. Še doktor Logarjeva. -Ja, kar se tiče poletnih mesecev,
so napovedi nekako takšne, da se seveda število okužb,
če se ne zgodi res nekaj zelo nepričakovanega, še nadalje
zmanjšuje in nekje v drugi polovici julija pridemo pod število
50 na 100.000, medtem ko napovedi glede tega, da bomo
prišli po ECDC-jevih kriterijih v zeleno območje, se pravi,
25 na 100.000 v 14 dneh, je pa po statističnih modelih
predvideno nekje za konec julija, začetek avgusta, tako da mi vsi
upamo, da bomo morda te številke ob boljši precepljenosti
dosegli celo morda že prej in seveda ob tem, da tudi po koncu
epidemije upoštevamo ukrepe, ki so v veljavi, da ne bi prišlo
do kakršnega koli »rebound« fenomena, se pravi, da se nam
zdaj ob tem sproščanju, ob misli, da je konec epidemije in ni
potrebno nič več ukrepati, ne bi preveč sproščeno in preveč
nekritično počeli stvari, ki lahko predstavljajo tveganje
za okužbo. -Hvala. Novinarska vprašanja so s tem izčrpana,
hvala za odgovore, hvala za predstavitev in vsem
seveda, ki ste spremljali to novinarsko konferenco,
želimo še naprej lep dan in ostanite zdravi.